《送韦太守》
宋代·舒坦

四明山水东南表，海鳌背上三仙岛。
丽谯高逼斗牛寒，一曲梅仙万家晓。
太守文章建安骨，爽气冷侵寒月窟。
雌堂水洗火符空，明光却拥荷囊笏。
有客醉园双鬓老，宦情文意如秋草。
紫云梦断玉龙飞，年年送客西城道。
曾是野亭同问柳，绮裘纱帽金船酒。
长安宫阙九天边。肯为江蓠回首否。